Document ID: 32013R0397

KOMISJONI MÄÄRUS (EL) nr 397/2013,
30. aprill 2013,
millega muudetakse Euroopa Parlamendi ja nõukogu määrust (EÜ) nr 443/2009 seoses uute sõiduautode CO2-heite seirega
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. aprilli 2009. aasta määrust (EÜ) nr 443/2009, millega kehtestatakse uute sõiduautode heitenormid väikesõidukite süsinikdioksiidiheite vähendamist käsitleva ühenduse tervikliku lähenemisviisi raames, (1) eriti selle artikli 8 lõike 9 teist lõiku,
ning arvestades järgmist:
(1)
Uute sõiduautode CO2-heite seirel 2010. ja 2011. aastal saadud kogemus näitab, et keskmist eriheidet ja eriheite sihttasemeid on võimalik täpselt arvutada üksnes määruse (EÜ) nr 443/2009 artikli 8 lõikes 1 osutatud üksikasjalike andmete põhjal. Seepärast on asjakohane kohandada määruse (EÜ) nr 443/2009 II lisa C osa esimeses tabelis esitatud koondandmeid, et lisada üksnes sellised andmed, mis on kõnealuse määruse rakendamiseks hädavajalikud.
(2)
Selleks et parandada sõiduautode CO2-heite seire kvaliteeti ja täpsust, tuleb aga teatavaid andmeparameetreid veelgi täpsustada ning lisada muid parameetreid, mille üle siiani on seiret tehtud vabatahtlikult.
(3)
Kui tüübikinnitusnumber lisatakse jälgitavate ja esitatavate andmeparameetrite hulka, võib see tootjate jaoks tähendada tõhusamaid vahendeid keskmise eriheite ja eriheite sihttaseme esialgsete arvutuste kontrollimiseks ning seeläbi parandada lõplike andmete täpsust.
(4)
Sõiduautosid, millele on antud väikeseeriate siseriiklik tüübikinnitus vastavalt Euroopa Parlamendi ja nõukogu 5. septembri 2007. aasta direktiivi 2007/46/EÜ (millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv)) (2) artiklile 23, või sõidukeid, millele on antud üksiksõiduki kinnitus vastavalt kõnealuse direktiivi artiklile 24, ei võeta arvesse tootja keskmise eriheite arvutamisel. Siiski tuleb selliste sõidukite arvu pidevalt jälgida, et hinnata, kas see võib mõjutada seireprotsessi ja liidu keskmise CO2-heite sihttaseme saavutamist. Seepärast tuleks selliste registreerimiste koondarvud esitada kord aastas.
(5)
Samuti tuleks tagada, et sõiduautode CO2-heite seire oleks kooskõlas väikeste tarbesõidukite heite seirega, mida tehakse vastavalt Euroopa Parlamendi ja nõukogu 11. mai 2011. aasta määrusele (EL) nr 510/2011, millega kehtestatakse uute väikeste tarbesõidukite heitenormid, lähtudes väikesõidukite CO2-heite vähendamist käsitlevast liidu terviklikust lähenemisviisist, (3) ning lisada kohustuslike seireparameetrite hulka lisaks tüübikinnitusnumbrile ka mootori töömaht ja elektrienergia kulu. Kui peamise andmeallikana ei kasutata vastavussertifikaati ning andmed võetakse muu hulgas tüübikinnitusdokumentidest, tuleks selgitada, et sellistel juhtudel peaksid andmed olema kooskõlas vastavussertifikaadil esitatud andmetega.
(6)
Selleks et neid muudatusi saaks andmete seirel 2013. aastal arvesse võtta, on asjakohane näha ette käesoleva määruse jõustumine hiljemalt seitsmendal päeval pärast selle avaldamist Euroopa Liidu Teatajas.
(7)
Seetõttu tuleks määrust (EÜ) nr 443/2009 vastavalt muuta.
(8)
Käesoleva määrusega ette nähtud meetmed on kooskõlas kliimamuutuste komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 443/2009 II lisa asendatakse käesoleva määruse lisas sätestatud tekstiga.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. aprill 2013

Labels: 12
7
8
20